**Lacrima lunii**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lacrima lunii

...

Ce palizi sunt în noapte pereții

De razele lunii atinși,

În cămăruțe în care poeții,

Pe fruntea lor albă par ninși!

...

Mai pâlpâie-n sobă un lemn,

Ultimul din iarna prea lungă,

Îl lasă să ardă la semn,

Și-l sting apoi, să le-ajungă!

...

Pe masă o coală străluce,

Mai albă decât sunt pereții

Și luna pe ea dă să-și culce

Gândul ce inspiră poeții!

...

În beznă, luna-i făclie,

Ce arde cu-al razelor joc,

Îndemnând poeții să scrie

În noaptea de iarnă, cu foc!

...

Dar luna tremură-ncet,

Că-n gerul de dimineață,

Într-o cămăruță de gheață

A mai murit un poet!

...

Au rămas după el, un chiștoc

De la cea din urmă țigare,

Un centimetru de lumânare

Și-o coală cu versuri de foc!